**מייקל מריו לואיס** (נולד ב־21 בדצמבר 1987) הוא דוגמן, שחקן וכדורסלן עבר ישראלי. זוכה העונה החמישית של "רוקדים עם כוכבים".

ביוגרפיה
--------

### ראשית חייו

לואיס נולד בתל אביב, לרוי שעלה לישראל מהולנד, ולאולגה שעלתה מארגנטינה. אביו היה טייס קרב בצה"ל ועבד כמורה לאנגלית, ואמו עובדת בשגרירות איטליה בישראל.

לואיס לוקה בתסמונת וולף–פרקינסון–וייט ואף עבר צנתור לב בגיל 16, ובעקבות כך, לא גויס לצה"ל. לטענתו, בקשתו להתנדב נדחתה. למד בתיכון אחד העם בפתח תקווה.

לואיס שיחק כדורסל בקבוצת בית הספר התיכון "אחד העם", במסגרת ליגת העל לבתי ספר תיכוניים. בעונת 2006–2007 הצטרף לקבוצת הבוגרים של מכבי פתח תקווה, עת שיחקה הקבוצה בליגה הארצית. בעונת 2008–2009 שיחק לואיס בקבוצת ע.ל.ה אור יהודה מליגה ב'.

### שירותו הצבאי

לאחר שזכה בשנת 2009 במקום הראשון בתוכנית המציאות "רוקדים עם כוכבים" עם הרקדנית אנה ארונוב, פורסמה בתקשורת העובדה שהוא לא שירת שירות סדיר בצה"ל כבני גילו. העובדה שהצעיר השרירי, והשופע בריאות לכאורה, לא התגייס לצה"ל, הביאה לשיח ציבורי ער. במהרה הגיעו גינויים קולניים בתקשורת, מועצת החלב ביטלה את השתתפותו בקמפיין, בחברת האופנה בה פרסם החליטו למצוא לו מחליף, גולשים באינטרנט קיללו אותו, ואפילו כתובות נאצה נכתבו על קירות ביתה של אמו. כל אותו זמן, לואיס טען כי הוא סובל מהתסמונת הלבבית הנדירה תסמונת וולף-פרקינסון-וויט. הדבר התקבל באותה תקופה בחוסר אמון ובלעג כלפיו בתקשורת, והביאו לפרסם בציבור סיכום מידע רפואי שלו, על מנת להוכיח את מצבו. לואיס הצהיר מספר פעמים שמצב תקשורתי זה הוא שהביאו לרדת לארצות הברית. הוא חזר לישראל בשנת 2016.

קריירה
------

### דוגמנות

לואיס החל לעבוד כדוגמן הלבשה תחתונה בתצוגת אופנה של חברת "אל ניניו" שנערכה במועדון הומוסקסואלים, בקיץ 2005. לואיס החל להתפרסם מאוחר יותר באמצעות טור שבועי בפורטל וואלה!, אותו המשיך לכתוב עד פברואר 2007, ומספר חודשים לאחר מכן גם באמצעות בלוג, בו הוא משתף את קוראיו בחיי מתבגר של שנות ה-2000, בצירוף אלבום תמונות המציג את עולמו ככדורסלן ואת צעדיו הראשונים כדוגמן. בין השאר, השתתף בתצוגות אופנה של חברת "קסטרו".

בתחילת נובמבר 2006 החליף את יהודה לוי כדוגמן הראשי בחברת האופנה הישראלית FOX, החל מקמפיין קיץ 2007. ב-23 בנובמבר הצטלם לצד אסתי גינזבורג לקטלוג של אופנת הקיץ.

הוא הופיע על שערים של מספר עיתוני נוער ובידור. תמונות שלו בעירום חלקי פורסמו בגיליון ינואר 2008 של מגזין ההומוסקסואלים הצרפתי "Têtu".

בשנת 2008 החליפה חברת פוקס את לואיס בנועם טור, שהתפרסם בתוכנית המציאות "הישרדות 10".

תחילה יוצג לואיס בסוכנות הדוגמנות יולי גרופ, אך בשנת 2009, אחרי כחמש שנים בהן היה חתום בסוכנות יולי גרופ, בחר לעזוב את הסוכנות ולחתום על חוזה מול סוכנות לוק.

### הצגות ילדים

לואיס השתתף בפסטיגל 2006 ושר בו את השיר "הטוב שצריך לנצח".

בחורף 2007 עלתה על בימות ישראל הצגת הילדים "מסביב לעולם בשמונים יום", שאותה כתב, הלחין וביים ירון כפכפי. לואיס גילם בהצגה זו צ'יף אינדיאני. בחנוכה 2009 שיחק בתפקיד הראשי במחזמר "הרקולס".

### בטלוויזיה ובקולנוע

מייקל לואיס ואנה ארונוב רוקדים בעונה החמישית של "רוקדים עם כוכבים"
לואיס גילם את דמותו של רני זליג בעונות הראשונה והשנייה בטלנובלה של HOT "האלופה". במקביל, שיחק בטלנובלה הסלולרית היומית של חברת פרטנר תקשורת, "האבודה". קודם לכן התארח כדוגמן בפרקי העונה השנייה בסדרה "הדוגמניות".

משנת 2007 ועד 2009, לואיס שיחק בסדרת הטלוויזיה לילדים "ראש גדול", של yes. לואיס שיחק בעונה השלישית עד החמישית של הסדרה בתפקיד המרכזי - לירון בביוף.

באוקטובר 2006 הצטלם לסדרה בנושא כושר ופיתוח גופני בהפקה של "סלקום" בת 12 פרקים, בני 3 דקות כל אחד. הסדרה הייתה זמינה לצפייה באתר "הופ".

בשנת 2008 שיחק בסדרה "דני הוליווד" בתפקיד בעלה הטרי של מיה כץ (שירה קצנלנבוגן), ובדצמבר החל לשחק בסדרה "דאוס", בה הוא מגלם את עידן.

ב-2009 השתתף בסדרת הטלוויזיה "נשות הטייסים".

בשנת 2009 הופיע לואיס בעונה החמישית של תוכנית הטלוויזיה "רוקדים עם כוכבים" לצדה של הרקדנית אנה ארונוב, וזכה יחד עמה במקום הראשון בתחרות.

ב-2012 השתתף בעונה השישית של תוכנית הריאליטי "הישרדות" בעונת ה-VIP, אך פרש בראשית העונה עקב בעיות בריאות, ובשל כך הפך למודח השני.

ב-2014 הנחה יחד עם ליאון רוזנברג את התוכנית "ישנן בנות" בערוץ 24, וכן שיחק בעונה הרביעית של סדרת הנעורים "גאליס", בתפקיד אריק טישלר, אח של רותם.

בשנת 2017 שיחק את דמותו של רונן בסדרה הקומית "נופלות על הרגליים" בקשת. באותה שנה שיחק גם בסדרת הטלוויזיה שנות ה-80 את איתן אטיאס, מאמן כושר.

בשנת 2018 גילם את דמותו של מוקי בצר, סגנו של יוני נתניהו במבצע אנטבה ומפקד כוח הפריצה לטרמינל הישן, בסרט הקולנוע "שבעה ימים באנטבה".

בנובמבר 2019, שיחק בסדרה "אקדמיית החממה".

בפברואר 2020 השתתף בעונה השנייה של נינג'ה ישראל VIP במקצה מספר 1 והגיע מקום שלישי.

בחודשים מרץ עד מאי 2021 השתתף בצילומי תוכנית הריאליטי הישרדות VIP עונה 4 והודח שמיני ביום ה-21 למשחק.

ב-2022 הצטרף לעונה השנייה של מלכת היופי של ירושלים.

פוליטיקה
--------

בספטמבר 2018, לקראת הבחירות לרשויות המקומיות, הודיע לואיס, תושב העיר רמת גן, על הצטרפותו לרשימת הצעירים "רמת גני", שתתמודד בבחירות למועצת העיר רמת גן.

חיים אישיים
-----------

לואיס היה בזוגיות עם עורכת הדין יהל בן-עובד חג ועם הדוגמנית ניבר מדר. גם היה במערכת יחסים עם השחקנית הברזילאית-ישראלית סוראיה טורנס, שהתגיירה, ולצדה גם הצטלם לשער המגזין "בלייזר". השניים נפרדו באפריל 2018.

בין דצמבר 2021 לאוגוסט 2023 היה במערכת יחסים עם הדוגמנית מרי פרגלין.

במהלך השתתפותו בהישרדות VIP עונה 4 חשף לואיס כי הוא מזדהה כאל-הורי ואינו מעוניין להביא ילדים לעולם כל עוד מצבו הכלכלי אינו מאפשר לו זאת.

קישורים חיצוניים
----------------

ויקישיתוף מדיה וקבצים בנושא **מייקל לואיס** בוויקישיתוף
* מייקל לואיס, ברשת החברתית אינסטגרם
* מייקל לואיס, במיזם "אישים" לתיעוד היצירה הישראלית
* מייקל לואיס, במסד הנתונים הקולנועיים IMDb (באנגלית)
* מייקל לואיס, באתר "אידיבי", מאגר הידע העברי לקולנוע ישראלי ועולמי
* מייקל לואיס, במסד הנתונים הקולנועיים KinoPoisk (ברוסית)
* ליאת רון, ‏מייקל לואיס: "הבנתי שהישראלים לא יודעים להגיד מילה טובה", באתר גלובס, 6 ביולי 2011
* מיקי לוין, סוגר חשבון: ריאיון עם מייקל לואיס, באתר nrg‏, 16 באוקטובר 2011
* נמרוד דביר, מייקל לואיס: "בכל מקרה הייתי עף בין הראשונים", באתר Xnet‏, 5 במאי 2012
* אורית נבון, ‏"ברחתי מהארץ כי שונאים אותי פה", באתר ‏מאקו‏, 15 בינואר 2014
* מלי זיידמן, מייקל לואיס מתמסר לכושר למרות בעיות הלב: "אם אני לא זז אני לא חי", באתר Xnet‏, 7 בספטמבר 2015
* איתי סגל, שריר כאב, 15 ביולי 2016
* מאיה בניטה, עכבר העיר אונליין, "לקחו אותי מהרחוב והפכו אותי לכוכב תוך שנה, ופתאום הורידו אותי", באתר הארץ, 2 ביוני 2017
* ערן סויסה, חופשי על הבר, באתר ישראל היום, 24 באוגוסט 2017
* אתר למנויים בלבד יואב בירנברג, "הייתי פלקט, סקס איידול, אנשים לא הבינו שיש לי גם משהו בין האוזניים לא רק קוביות", באתר "ידיעות אחרונות", 29 באוקטובר 2017
* אדם סרור‏, מייקל לואיס: "עשו עליי עליהום, עברתי טיפול פסיכולוגי", באתר וואלה!‏, 14 בדצמבר 2017 סרטונים
* שיר זיו, "אם גל גדות הצליחה - ואני מכיר אותה - אין סיבה שאני לא", באתר ישראל היום, 8 בנובמבר 2018
* אמיר צומר ואיתן שפיר‏, מייקל לואיס חושף: כך הגבתי כשהציעו לי לככב בסרט פורנו, באתר וואלה!‏, 04 בינואר 2019
* אורי קואל, לא רק נער פוסטר: מייקל לואיס על המשברים בחייו - והחזון לעתיד, באתר חדשות 13

הערות שוליים
------------

1. ↑  ynet, רני זליג (מייקל לואיס), באתר ynet, 18 באפריל 2006
2. ↑  אורית נבון, ‏"ברחתי מהארץ כי שונאים אותי פה", באתר ‏מאקו‏, 15 בינואר 2014  
מייקל לואיס‏, סיינט לואיס - סוף, באתר וואלה!‏, 03 בפברואר 2007
3. ↑  ליאת רון, ‏מייקל לואיס: "הבנתי שהישראלים לא יודעים להגיד מילה טובה", באתר גלובס, 6 ביולי 2011
4. ↑  אורית נבון, ‏"ברחתי מהארץ כי שונאים אותי פה", באתר ‏מאקו‏, 15 בינואר 2014
5. ↑  **פירמה: המושכים בחוטים**, ראיון של ניב רסקין עם עורך נענע 10 רותם דנון, הוט בידור ישראלי, שודר ב-21 בינואר 2009
6. ↑  עדי דברת, נועם טור ישתתף בקמפיין פוקס לצידה של בר רפאלי, באתר TheMarker‏, 21 במאי 2008
7. ↑  לילה אודינייב‏, מייקל לואיס נפרד, באתר וואלה!‏, 29 בנובמבר 2009
8. ↑  בר זגה, רזים ושזופים: משתתפי "הישרדות VIP" נחתו בישראל, במדור "פנאי פלוס" באתר ynet‏, 20 במאי 2021
9. ↑  אביעד ברטוב,"הדוגמן מייקל לואיס יצטרף לרשימת 'רמת גני' בראשות ישראל זרי לבחירות הקרובות, rmgcity, 20.9.2018
10. ↑  "אני מעדיף לא להביא ילדים לעולם כזה": הוויכוח שפילג את שבט אפולאקי‏, הישרדות VIP, באתר וואלה!‏, 2 בדצמבר 2021
11. ↑  מיקי לוין, ‏זו הסיבה שמייקל לואיס צריך להגיע לגמר הישרדות VIP, באתר מעריב אונליין, 2 בדצמבר 2021
12. ↑  ענבל חייט, כיצד הגיבה בת זוגו של מייקל לואיס להתנגדותו להביא ילדים?, באתר ישראל היום
13. ↑  דורין אליהו, הישרדות VIP: מה הפלא שמייקל לואיס לא רוצה ילדים?, באתר את, 2 בדצמבר 2021